b'\n_START_ARTICLE_\nKra\xc5\xa1ki rob\n_START_PARAGRAPH_\nKra\xc5\xa1ki rob ozna\xc4\x8duje pokrajino, kjer se kra\xc5\xa1ka planota s strmim, tektonsko ve\xc4\x8dkrat pretrganim robom, prevesi v fli\xc5\xa1no pokrajino Istre. To pokrajino poznamo tudi pod imenom Breg oz. Br\xc5\xbeanija in predstavlja pravo geolo\xc5\xa1ko, geomorfolo\xc5\xa1ko in podnebno mejo. _NEWLINE_Skok med apnen\xc4\x8dasto planoto in fli\xc5\xa1em se za\xc4\x8denja \xc5\xbee nad Trstom, \xc4\x8deprav za pravi za\xc4\x8detek kra\xc5\xa1kega roba lahko \xc5\xa1tejemo sedlo Klu\xc4\x8d pri Katinari na robu tr\xc5\xbea\xc5\xa1ke okolice. Od tu dalje se obi\xc4\x8dajno za\xc4\x8denja Istra, torej se kra\xc5\xa1ki rob vije od zgoraj omenjenega sedla do Socerba ob slovensko - italijanski meji, od tu se razteza v okoli 20 kilometrov dolgem in 2,5 do 5 kilometrov \xc5\xa1irokem pasu vse do Mlinov ob slovensko - hrva\xc5\xa1ki meji. _NEWLINE_V teku prej\xc5\xa1njega stoletja se je za del kra\xc5\xa1kega roba, ki se nahaja  v Italiji udoma\xc4\x8dilo ime Breg, medtem ko je slovenski del pokrajine znan enostavno kot Kra\xc5\xa1ki rob oz. Br\xc5\xbeanija, \xc4\x8deprav je tudi v tem delu v uporabi ime Breg.\n_START_SECTION_\nGeologija in geomorfologija\n_START_PARAGRAPH_\nPritisk afri\xc5\xa1ke tektonske plo\xc5\xa1\xc4\x8de na evropsko plo\xc5\xa1\xc4\x8do, ki je povzro\xc4\x8dil tudi dviganje Alp, je iz morja dvignil tudi dana\xc5\xa1nje obmo\xc4\x8dje Kra\xc5\xa1kega roba. Zaradi pritiskov so se kamninske plasti gubale, se lomile in se marsikje nalo\xc5\xbeile druga na drugo. Starej\xc5\xa1i apnenci zato marsikje le\xc5\xbeijo na pozneje odlo\xc5\xbeenih fli\xc5\xa1nih plasteh. Ker fli\xc5\xa1 prepereva hitreje kot apnenec, ga je voda na dvignjenih obmo\xc4\x8djih izprala. Tam, kjer se apnenec kru\xc5\xa1i, nastajajo gola meli\xc5\xa1\xc4\x8da, drugje pa spodmoli in previsi, ponekod pa naravni mostovi.\n_START_SECTION_\nNaravoslovje\n_START_PARAGRAPH_\nNa slovenski strani je evidentiranih 47 strmih kamnitih sten v skupni dol\xc5\xbeini 51 kilometrov, na ostenja pa se ve\xc5\xbeejo \xc5\xa1e druge drobne reliefne oblike kot so udori, spodmoli, \xc5\xa1kraplji\xc5\xa1\xc4\x8da, skalni podori, jame. Stene so geolo\xc5\xa1ko zanimive zaradi luskaste zgradbe, ki je edinstvena v Sloveniji. _NEWLINE_\xc4\x8crnikalska stopnja je zgrajena iz foraminifernega apnenca iz zgornjega paleocena in spodnjega eocena. Del roba od Kubeda do Movra\xc5\xbea je sestavljen iz zgomjepaleocenskega, spodnjeeocenskega in alveolinskega apnenca. V spodnjem delu strmih apnen\xc4\x8devih sten so pogoste polkro\xc5\xbene vdolbine na ve\xc4\x8djih razdaljah, nastale predvsem zaradi kemi\xc4\x8dnega delovanja vode, deloma tudi zaradi fizikalnega preperevanja._NEWLINE_Kra\xc5\xa1ki rob zdru\xc5\xbeuje tudi favno in floro obeh pokrajin, ki jih razdeljuje. Tu so na\xc5\xa1li 1688 \xc5\xbeivalskih vrst, med njimi veliko \xc5\xa1tevilo ogro\xc5\xbeenih. Ob 28 endemitskih vrstah pa so na\xc5\xa1li tudi 10 za znanost novih vrst. Flora je zelo bogata po fitogeografski razdelitvi Slovenije spada v njen submediteranski del.\n_START_SECTION_\nArhitektura\n_START_PARAGRAPH_\nZaradi svoje v pokrajino vpete urbanisti\xc4\x8dne zasnove in s tradicionalnim stavbarstvom bogate arhitekture so naselja \xc4\x8crni Kal, \xc4\x8crnoti\xc4\x8de, Gra\xc4\x8di\xc5\xa1\xc4\x8de, Hrastovlje, Kubed, Podpe\xc4\x8d in Socerb razgla\xc5\xa1ena za kulturne spomenike. V teh vaseh lahko opazimo ob starodavnih visokokakovostnih objektih tudi objekte "bre\xc5\xa1kega tipa" istrske arhitekture iz 19. in 20. stoletja, ki po barvah, okrasih in obliki i\xc5\xa1\xc4\x8dejo povezavo z bogatimi me\xc5\xa1\xc4\x8danskimi hi\xc5\xa1ami v Trstu.'